
Ar ôl byw mewn byd o bellhau cymdeithasol, hunan-ynysu a gorchuddion wyneb o ganlyniad i COVID-19 y mae rôl technoleg a’r rhyngrwyd wedi dod yn fwyfwy blaenllaw ym myd addysg. Yn sgil hyn, y mae dysgu cyfunol wedi dod i’r amlwg fel modd defnyddiol i athrawon fedru addysgu drwy sgrîn neu yn rhithiol. Un adeg, ystyr dysgu cyfunol, yn syml, oedd cyfuniad o ddysgu ar-lein a darpariaeth wyneb yn wyneb, ond o ganlyniad i ddatblygiadau technolegol a dulliau addysgeg newydd, ceir dealltwriaeth ehangach o’r cysyniad. Caiff ei ddadlau ei fod yn heriol i ddod o hyd i ddiffiniad cyffredinol o ddysgu cyfunol ac y mae hi hyd yn oed yn anoddach canfod llenyddiaeth sydd yn manylu methodoleg ohoni. Yn gyffredinol, caiff dysgu cyfunol ei ystyried yn fodd o ddysgu sydd yn cyfuno elfennau o ddysgu wyneb yn wyneb a dysgu yn llwyr ar lein (Hanson a Clem, 2006).

Mewn adroddiad a gyflwynwyd gan Gyngor y Gweithlu Addysg (CGA), honna fod 'cyfuniad dysgu proffesiynol' yn gyfuniad o sawl math o brofiadau dysgu gan gynnwys rhai ffurfiol ac anffurfiol, unigol a grŵp, yn y gweithle ac wedi'u lleoli mewn mannau proffesiynol personol, wyneb yn wyneb ac ar-lein, cydamserol ac anghydamserol. (Cyngor y Gweithlu Addysg 2019). Mae’r adroddiad hefyd yn awgrymu moddion gwahanol o ddysgu cyfunol: darpariaeth ar-lein; myfyrio ac ymholi unigol; ymgysylltu â rhwydweithiau dysgu proffesiynol; arsylwi ar ddysgu ac addysgu mewn amgylcheddau ystafell ddosbarth eraill; mentora a hyfforddi; a dysgu am yr arferion gorau drwy ymweliadau lleol, cenedlaethol a rhyngwladol. ‘…cymysgedd o brofiadau dysgu proffesiynol, sydd weithiau wedi’u cyfuno fel cawl llyfn, ac weithiau’n cyd-fynd â’i gilydd fel cynhwysion mewn cawl traddodiadol Cymreig.' (Jones et al, 2018).

Yn sgil y cydweddiad am y cawl, nid yw hi bob amser yn brofiad ‘llyfn’ pan ddaiff at gymhwyso dysgu cyfunol mewn ysgolion. Er o dan amodau COVID-19, y mae dysgu cyfunol yn cael ei ystyried yn fesur diogelwch, yn amlwg y mae hi yn ddisgwyliedig i fyfyrwyr barhau i dderbyn addysg o’r safon uchaf. Gall hyn godi amryw o faterion i athrawon ac arweinwyr oherwydd y prinder tystiolaeth am ei heffeithlonrwydd o dan yr amodau presennol. Mae hyn felly wedi dod yn bwysau ychwanegol i athrawon oherwydd y gofyn iddynt orfod arbrofi a defnyddio eu beirniadaeth broffesiynol er mwyn dod o hyd i strategaethau addas a fydd yn briodol ar gyfer eu hamryw o ddosbarthiadau ac felly amryw eang o alluoedd, aeddfedrwydd a chymhwysedd digidol (NASWUT 2020).

Ffynhonnell 4: Anytime and Anywhere: A Case Study for Blended Learning
Y mae’r ffynhonnell yma yn astudiaeth achos ymarferol sydd yn rhan o brosiect ymchwil am wella dysgu cyfunol ar gampws Prifysgol Deakin. Y mae’r astudiaeth achos yn ffocysu ar ymgorffori ffrydio yn fyw fel rhan o fframwaith dysgu cyfunol y brifysgol: mae’n than o’u bwriad integreiddio sesiynau rhyngweithiol ar draws sawl campws a oedd yn cynnwys myfyrwyr oddi ar gampws.
Sonia’r adroddiad am enghraifft o wers yn digwydd. Er mwyn rheoli ac ymdopi â dosbarth dysgu cyfunol, roedd yn rhaid i un aelod o staff fod yn yr ystafell ddosbarth ac i ymddwyn fel cyflwynydd tra bod aelod arall o staff yn delio â chwestiynau o’r myfyrwyr sydd ar-lein. Un fantais a nodwyd oedd yr amser ychwanegol a gymerwyd i’r addysgwyr esbonio ar ddechrau’r sesiwn y moddau y mae’r myfyrwyr yn medru cyfathrebu a’r athrawon a’u cyfoedion. Yn ystod y wers roedd yn rhaid i’r athro chwarae sawl rôl ac felly galw am fwy o gydgysylltu a sgiliau perfformio megis trefnu gweithgareddau newydd yn gyflym mewn ymateb i gyfyngiadau a diffygion technolegol.
Yn yr un modd, roedd cyfathrebu rhwng athrawon yn gyfyng iawn oherwydd yr angen i fonitro’r adran ‘chat’ ddigidol ac o ganlyniad roedd y prif athro a oedd yn y dosbarth yn delio â chwestiynau yn uniongyrchol ac felly methu cyfathrebu â’r athro arall. Er bod yr athro a oedd yn y dosbarth o dan bwysau i sicrhau fod unigolion ar wahanol blatfformau yn teimlo yn gynwysedig ym mhob dim, o ganlyniad i’r modd yma o ddysgu cyfunol fe gafwyd gwers dda iawn a oedd yn cynnwys strategaeth effeithiol o addysgu tîm. Felly, trwy’r math yma o ddysgu cyfunol gellid darparu sesiwn cynhwysol a hyblyg bob tro. Un elfen roedd athro wedi nodi ei bod yn hoffi oedd bod disgybl oedd yn rhan o’r wers yn ddigidol wedi rhannu dolen i wefan a oedd yn ymhelaethu ar beth oedd yn cael ei drafod yn y wers ac felly yn dangos er gwaethaf y pellter yn gorfforol, roeddent yn parhau i ymddiddori yn y gwersi.
Casgliad arall a ddarganfyddwyd yn y prosiect oedd bod y disgyblion oedd yn y wers yn ddigidol wedi mwynhau’r nodwedd o sgwrs anffurfiol â’r athro a oedd yn gyfrifol am yr adran ‘chat’ ddigidol cyn ac ar ôl y wers ffurfiol. Atgyfnertha hyn felly sut fod technoleg wedi galluogi i’r addysgu tîm fod hyd yn oed yn fwy effeithiol. Yn ogystal trwy ddefnyddio technoleg o’r fath roedd myfyrwyr yn medru dod yn gyfranogwyr mwy gweithredol, yn cyfrannu at addysgu eu hunain, amlorchwylio pan nid yw’r athro yn eu herio digon, perthnasu'r cynnwys i brofiadau personol a defnyddio cyfryngau eraill tra bod cynnwys yn cael ei ddarparu heb darfu ar gyfoedion.
Credaf byddai’r math yma o wers yn medru bod yn hynod ddefnyddiol i ddisgyblion yn hyn ac o allu cryfach. Y rheswm am hyn yw, mae’n llai tebygol i ddisgyblion o’r fath galibr gael eu gwrthdynnu a cholli canolbwyntio. Credaf mai gwers addas i gymhwyso’r fath strategaethau byddai i drafod technegau arholiad a chynlluniau marcio a byddai hyn yn galluogi i ddisgyblion wyneb i wyneb a digidol i gyfrannu a chwestiynu athro.

